Man skiet dogter se kêrel en sy pa doodŉ Man is Vrydag in Rynfield, Benoni, in hegtenis geneem nadat hy twee mans glo in ŉ huishoudelike onderonsie doodgeskiet het. “Die 47-jarige man het sy dogter se 20-jarige kêrel en die kêrel se 46-jarige pa, Donderdagaand omstreeks 20:30 doodgeskiet,” het kapt. Julia Claasen, woordvoerder van die polisie in Gauteng, gesê. Die voorval het by die luukse Ebotse-gholflandgoed in Benoni, Gauteng, plaasgevind. “Die verdagte is in hegtenis geneem en staar twee aanklagte van moord in die gesig. Hy sal Maandag in die landdroshof in Benoni verskyn.” Die polisie ondersoek die saak.